FI Euroopan unionin virallinen lehti C 185/13

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu hakemuksen julkaiseminen

2009/C 185/08

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTEENVETO

NEUVOSTON ASETUS (EY) N:o 510/2006

”SEDANO BIANCO DI SPERLONGA”

EY-N:o: IT-PGI-0005-0481-06.07.2005

SAN ( ) SMM ( X )

Tässä yhteenvedossa esitetään eritelmän pääkohdat tiedotustarkoituksessa.

1. Jäsenvaltion toimivaltainen viranomainen:

Nimi: Ministero delle Politiche Agricole e Forestali

Osoite:

Via XX Settembre n. 20 00187 Roma RM ITALIA

Puhelin +39 0646655106

Faksi +39 0646655306

Sähköposti: saco7@politicheagricole.gov.it

2. Ryhmittymä:

Nimi: Associazione produttori Sedano Bianco di Sperlonga

Osoite:

Viale Europa LT-04029 Sperlonga LIETUVA/LITHUANIA

Puhelin +370 771556388

Faksi +370 771556388

Sähköposti: —

Kokoonpano: Tuottaja/jalostaja ( X ) Muu ( )

3. Tuotelaji:

Luokka 1.6: Hedelmät, vihannekset ja viljat tuoreena ja jalostettuna

4. Eritelmä:

(Yhteenveto asetuksen (EY) N:o 510/2006 4 artiklan 2 kohdan edellytyksistä)

4.1 Nimi:

”Sedano Bianco di Sperlonga”

4.2 Kuvaus:

Suojattu maantieteellinen merkintä ”Sedano bianco di Sperlonga” (Sperlongan valkoinen lehtiselleri) on varattu yksinomaan Apium graveolens L. -lajin dulce Mill -lajikkeeseen kuuluvalle Sperlongasta peräisin olevalle ekotyypille ”Bianco di Sperlonga”, jonka kyljet ovat valkoiset tai lähes valkoiset. Luonteenomainen vaalea väritys on ekotyyppiin kiinteästi liittyvä ominaisuus, joka voi vielä korostua suuremman kylvötiheyden myötä. Kulutukseen saatettaessa SMM-tuotteella ”Sedano bianco di Sperlonga” on oltava seuraavat paikalliselle ekotyypille ”Sperlonga” luonteenomaiset ominaisuudet: keskikokoinen, tiivis rakenne, joka koostuu 10–15 vaaleanvihreästä lehtiruodista; lehdet ovat valkeita, kevyesti vaaleanvihreään vivahtavia, vain vähän kuituisia, ja kasville on ominaista vain heikosti erottuva uurteisuus. Paino vaihtelee koon mukaan: keskikokoinen 500–800 grammaa ja suurikokoinen yli 800 grammaa. Maku on makea ja ainoastaan lievästi aromaattinen, minkä vuoksi tuote soveltuu erityisen hyvin nautittavaksi tuoreena. Lisäksi Sedano bianco di Sperlonga sisältää yhteensä vähintään 135,00 milligrammaa orgaanisia happoja 100 grammassa tuotetta. Katkeamislujuus on vähintään 20 N ja kokonaissokeripitoisuus vähintään 13,00 mg/g.

4.3 Maantieteellinen alue:

Suojatulla maantieteellisellä merkinnällä (SMM) ”Sedano Bianco di Sperlonga” varustettu tuote on viljeltävä Fondin ja Sperlongan kunnissa.

4.4 Alkuperätodisteet:

Kaikkia tuotantoprosessin vaiheita on valvottava rekisteröimällä kaikkien tuotteiden osalta tulevat ja lähtevät määrät. Tällä tavoin ja merkitsemällä valvontaelimen asianmukaisesti ylläpitämiin rekistereihin tuotantoon käytetyt viljelylohkot, tuottajat ja pakkaajat sekä ilmoittamalla ajoissa valvontaelimelle tuotetut määrät varmistetaan tuotteen jäljitettävyys kaikissa tuotantoketjun vaiheissa. Valvontaelin tekee kaikkia rekistereihin merkittyjä fyysisiä ja oikeushenkilöitä koskevia tarkastuksia valvontasuunnitelman määräysten mukaisesti.

4.5 Tuotantomenetelmä:

Kylvö on suoritettava heinäkuusta alkaen. Siemenet voidaan kylvää maahan yksitellen, hajakylvää koneellisesti tai istuttaa kasvatusalustan kennoihin. Siemen tarvitsee valoa itääkseen. Fenotyyppisen valinnan (ts. parhaista kasviyksilöistä kerättävät siemenet) avulla tapahtuva siementuotanto tapahtuu tuotantotiloilla ja/tai tuotantoalueella sijaitsevissa taimitarhoissa. Tiloilla ja/tai taimitarhoissa tuotetut siemenet voidaan toimittaa muille tuotantoalueen tuottajille tai taimitarhoille taimituotantoa varten. Taimitarhoissa tuotetut taimet on toimitettava takaisin siementen tuottajalle tai annettava tuotantoalueella sijaitsevien tilojen käyttöön.

Edellä 4.3 kohdassa tarkoitetulla alueella sijaitsevien yksittäisten paikallisten tilojen tuottamat siemenet on merkittävä maatalouden biologisen monimuotoisuuden suojelemiseksi perustettuun alueelliseen vapaaehtoiseen rekisteriin, jota ylläpitää Lazion maatalouden kehittämisestä ja innovaatiosta vastaava alueellinen toimisto Arsial. Koulinta on suoritettava siinä vaiheessa, kun taimet ovat noin 10–15 cm:n korkuisia. Rivien välinen etäisyys on 25–35 cm, ja istutusväli rivissä 25–35 cm; ihanteellinen istutustiheys on 10–12 tainta/m2, ja istutustiheys saa olla enintään 14 tainta/m2. Sedano Bianco di Sperlongan viljelyssä käytetään keinokastelua, joka tapahtuu sadetuksen tai tiputuskastelun avulla. Varsiselleriviljelmien lannoitus on suhteutettava eri viljelyvaiheisiin maatalousvuoden aikana. Typpeä saa annostella koko vuoden aikana enintään 155 kg/ha. Tuholaisten torjunnassa on käytettävä integroitua menetelmää, jotta torjunta-aineiden jäämät varsisellerissä voidaan rajoittaa mahdollisimman vähiin tai estää kokonaan.

Sedano Bianco di Sperlonga korjataan käsin katkaisemalla kasvi välittömästi juurenniskan alapuolelta. Varsisellerit asetetaan varovaisesti säilytyslaatikkoon huolehtien siitä, ettei synny hankausta, joka saattaisi johtaa kudosten vahingoittumiseen ja solunesteen valumiseen. Lisäksi tuotteen altistumista auringonpaisteelle sadonkorjuun jälkeen on vältettävä mahdollisimman pitkälle.

Sedano Bianco di Sperlongan viljelyn ja pakkaamisen on tapahduttava 4.3 kohdassa mainitulla alueella, jotta tuotteen laatu ei pääse heikkenemään ja jäljitettävyys ja valvonta voidaan varmistaa.

4.6 Yhteys maantieteelliseen alkuperään:

Sedano Bianco di Sperlongan viljely Fondin ja Sperlongan alueella alkoi 1960-luvulla. Sen viljelystä 4.3 kohdassa mainitulla alueella on olemassa runsaasti verotietoja 1960-luvun alusta nykypäiviin. Niistä ilmenee, että alkuvaiheen jälkeen Sedano Bianco di Sperlongasta tuli nopeasti kaupallisesti arvokas ja kysytty tuote Rooman markkinoilla.

Sedano Bianco di Sperlongan tuotantoalueen maaperä- ja ilmasto-olosuhteet ovat erittäin suotuisat varsisellerin viljelylle. Maaperä muodostuu osittain mesotsooiselta maailmankaudelta peräisin olevasta kalkkikivipitoisesta maasta ja osittain saven- ja kalkinsekaisesta tulvamaasta. Maanparannusalueen ja meren välissä sijaitsevan tuotantoalueen maastoa leimaa lähes pinnassa oleva pohjavesi. Varsisellerin viljely kehittyi tällä suoalueella (pantano), ensin avomaalla ja sittemmin kasvihuoneissa. Maaperälle on ominaista suolapitoinen maavesi, joka yhdessä erityisten ilmasto-olosuhteiden kanssa antaa Sedano bianco di Sperlongalle sen muista erottuvat aistinvaraiset ominaisuudet, toisin sanoen täyteläisen, makean ja lievästi aromaattisen maun, orgaanisten happojen pitoisuuden, varren alhaisen katkeamislujuuden ja omintakeisen vaalean värin, joka liittyy erottamattomasti kyseiseen ekotyyppiin.

SMM-tuotteen viljelyalueen lauhalle meri-ilmastolle on ominaista 17–18 °C:n keskilämpötila, 1–3 kuukauden aikana alle 10 °C:n keskilämpötila ja 6,9 °C:n alin keskilämpötila kylmimmän kuukauden aikana. Vuotuinen sademäärä on keskimäärin 727–1 133 mm ja kesän sademäärä 61–83 mm. Erityisesti rannikkoalueella ankara kuivuus jatkuu toukokuusta elokuuhun.

Maaperä- ja ilmasto-olosuhteet muodostavat siten valikoivan ympäristön Sedano Bianco di Sperlongan viljelylle.

Maaperä- ja ilmasto-olosuhteiden ohella on otettava huomioon myös paikallisten viljelijöiden perinteinen erityisosaaminen. Ympäristöä säästävien viljelymenetelmien käytön lisäksi he ovat pystyneet hyödyntämään alueen suoperäisen maaston ominaisuudet, mikä on fenotyyppisen valinnan kautta tapahtuvan siementen omavaraisen tuotannon ansiosta mahdollistanut Bianco di Sperlonga -ekotyypin sekä tuotantomenetelmien ja lajikkeen ominaisuuksien säilymisen.

4.7 Valvontaelin:

Nimi: Agroqualità

Osoite:

Via Montebello 8 00185 Roma RM ITALIA

Puhelin +39 0647822463

Faksi +39 0647822439

Sähköposti: —

4.8 Merkinnät:

Varsiselleri voidaan pakata enintään 5:n ja 10:n kilogramman pakkauksiin, joissa on yhdessä kerroksessa 4–5 tai kahdessa kerroksessa 8–10 varsiselleriä. Pakkauksissa, joissa on 1–3 varsiselleriä, kukin yksittäinen varsiselleri on varustettava etiketillä. Yhteisön graafisen tunnuksen ja siihen liittyvien mainintojen lisäksi pakkauksen etiketissä on ehdottomasti oltava seuraavat tiedot selkeästi ja luettavasti painettuina:

— ”Sedano Bianco di Sperlonga” jota seuraa kirjainlyhenne ”IGP” (Indicazione Geografica Protetta – suojattu maantieteellinen merkintä SMM), kaikkia muita etiketissä olevia tietoja suuremmin kirjaimin;

— Tuotantotilan ja pakkaajan nimi, toiminimi ja osoite.

Etiketissä ei saa olla mitään muita luokituksia, joita ei ole tässä mainittu. Tuotemerkkeihin viittaavat merkinnät ovat kuitenkin sallittuja, kunhan ne eivät ole luonteeltaan mainostavia tai omiaan johtamaan kuluttajaa harhaan, samoin kuin viljelijäyrityksen nimeen viittaavat merkinnät sekä muut totuudenmukaiset ja todennettavissa olevat viittaukset, jotka ovat yhteisön, kansallisten tai alueellisten säännösten nojalla sallittuja ja jotka eivät ole ristiriidassa tämän eritelmän tarkoituksen ja sisällön kanssa.

Nimitystä ”Sedano Bianco di Sperlonga” ei saa kääntää muille kielille.

Sedano Bianco di Sperlongan tunnus on suorakaide, jonka sisällä olevassa neliössä on kuvattuna kaksi varsiselleriä ja niiden taustalla peltoa ja merta.